Zezi i fer bann mirak dan lavil Kapernaoum | Lavi Zezi
SAPIT 23
Zezi i fer bann mirak dan lavil Kapernaoum
MATYE 8:14-17 MARK 1:21-34 LIK 4:31-41
ZEZI I SAS EN DEMON
BELMER PYER I GANNY GERI
Zezi in envit Pyer, Andre, Zak ek Zan, son kat disip pour lapes dimoun. Zour Saba, zot tou zot al dan sinagog Kapernaoum. Zezi i ansenny dan sinagog e ankor enn fwa tou dimoun i vreman etonnen par son fason ansennyen. I pa ansenny zot parey bann profeser lalwa me i ansenny zot sa ki sorti kot Bondye.
Sa menm zour Saba, en zonm ki posede par demon i la dan sinagog. I kriye: “Ki ou’n vin fer isi ou, Zezi sa Nazareen? Ou’n vin isi pour detri nou? Mon konn tre byen lekel ou, ou sa Enn ki Sen sorti kot Bondye.” Zezi i koz severman avek sa demon ki pe kontrol sa zonm. I dir li: “Reste trankil e sorti dan sa zonm!”​—Mark 1:24, 25.
Ler sa demon i tann sa, i kriy avek tou son lafors e fer sa zonm tonm kriz. Me sa demon i sorti dan sa zonm “san fer li okenn dimal.” (Lik 4:35) Tou dimoun otour li i etonnen! Zot demande: “Kisisa sa? . . . I menm annan lotorite pour donn lord bann demon e zot obei li.” (Mark 1:27) Alor, i pa drol ki nouvel konsernan sa ki’n arive i fann partou dan Galile.
Zezi ek son bann disip i kit sinagog e al kot Simon, ki osi ganny apele Pyer. Laba belmer Pyer i vreman malad avek en gro lafyev. Zot sipliy Zezi pour ed li. Alor Zezi i al kot li, pran son lanmen e fer li leve. I ganny geri deswit e i konmans servi Zezi ek bann disip ki avek li. Petet i menm prepar en repa pour zot.
Ler soley i kouse, dimoun sorti partou kote i vin kot lakour Pyer avek bann dimoun ki malad. Dan en pti moman, i paret ki tou dimoun dan lavil in rasanble devan son laport. Akoz? Zot anvi ganny geri. Anfet, ‘tou sa bann ki i annan dimoun malad avek tou sort maladi i anmenn zot kot li. I poz lanmen lo sakenn ant zot e geri zot.’ (Lik 4:40) Parey i ti’n ganny predir, Zezi i kapab geri nenport ki kalite maladi. (Izai 53:4) I menm sas bann demon. Ler i fer sa, sa bann demon i kriye: “Ou Garson Bondye.” (Lik 4:41) Me Zezi i koz avek zot severman e i pa les zot koz ankor. Zot konnen ki Zezi i Kris e i pa anvi ki zot donn lenpresyon ki zot pe servi Zeova.
POSEDE PAR DEMON
Ler en dimoun ti posede par enn oubyen plizyer demon, zot ti kapab fer sa dimoun soufer en kantite par fer li malad oubyen perdi lespri. (Matye 17:14-18) Me ler sa demon ti ganny sase, sa dimoun ti retourn normal. Plizyer fwa, Zezi ti montre ki gras a lespri sen i ti annan pouvwar pour sas bann demon.​—Lik 8:39; 11:20.
Ki ti arive kot sinagog Kapernaoum zour Saba?
Ler Zezi ti kit sinagog, kote i ti ale e ki i ti fer laba?
Ki mannyer bann dimoun dan sa lavil ti reazir apre sa ki Zezi ti fer laba?